ครม.เพิ่มสิทธิเราชนะอีก 2.4 ล้านคน ขยายเวลาใช้เงินถึง 30 มิ.ย. 64
ที่ประชุมคณะรัฐมนตรีเห็นชอบขยายกลุ่มเป้าหมายที่เข้าร่วมโครงการเราชนะอีก 2.4 ล้านคน พร้อมขยายเวลาใช้เงินไปจนถึงวันที่ 30 มิ.ย. 64 จากเดิมที่จะสิ้นสุด 31 พ.ค.
20 เม.ย. 2564

เมื่อวันที่ 20 เม.ย. 64 คณะรัฐมนตรี (ครม.) มีมติเห็นชอบให้ขยายกลุ่มเป้าหมายและกรอบวงเงินของโครงการเราชนะตามที่สำนักงานเศรษฐกิจการคลัง (สศค.) เสนอ จากเดิมที่มีกลุ่มเป้าหมายจำนวนประมาณ 31.1 ล้านคน กรอบวงเงินไม่เกิน 210,200 ล้านบาท เพิ่มเป็นกลุ่มเป้าหมายจำนวน 33.5 ล้านคน กรอบวงเงินไม่เกิน 213,243 ล้านบาท หรือเพิ่มขึ้น 3,042 ล้านบาท
นอกจากนี้ได้ขยายเวลาใช้สิทธิวงเงินจากเดิมที่จะสิ้นสุดในวันที่ 31 พ.ค.64 ออกไปเป็นใช้จ่ายได้ไม่เกินวันที่ 30 มิ.ย.64 พร้อมทั้งให้กรมบัญชีกลางอนุมัติเบิกจ่ายเงินให้แก่ผู้ประกอบการ ร้านค้า และบริการที่เข้าร่วมโครงการตามที่ได้รับสิทธิ